b'\n_START_ARTICLE_\nEugeniu Iord\xc4\x83chescu\n_START_SECTION_\nBiografie\n_START_PARAGRAPH_\nA absolvit cursurile Liceului \xe2\x80\x9eNicolae B\xc4\x83lcescu\xe2\x80\x9d din Br\xc4\x83ila (1949), ora\xc8\x99ul s\xc4\x83u natal, \xc8\x99i apoi ale Institutului de Construc\xc8\x9bii din Bucure\xc8\x99ti \xe2\x80\x93 Facultatea de Poduri \xc8\x99i Construc\xc8\x9bii Masive, devenind inginer \xc3\xaen anul 1953. A ob\xc8\x9binut titlul de doctor inginer \xc3\xaen anul 1984, av\xc3\xa2ndu-l ca \xc3\xaendrum\xc4\x83tor pe profesorul Panaite Mazilu, cu o tem\xc4\x83 \xc3\xaenceput\xc4\x83 \xc3\xaen 1976, cu un an \xc3\xaenainte de cutremurul ce a zguduit Capitala: \xe2\x80\x9eConcep\xc8\x9bia, calculul, proiectarea \xc8\x99i tehnologia lucr\xc4\x83rilor de deplasare a cl\xc4\x83dirilor\xe2\x80\x9d._NEWLINE_A \xc3\xaenceput activitatea ca inginer proiectant la Institutul de Proiect\xc4\x83ri al Ministerului Industriei U\xc8\x99oare. realiz\xc3\xa2nd proiecte pentru Combinatul de cauciuc Jilava din Bucure\xc8\x99ti, Fabrica de \xc3\xaenc\xc4\x83l\xc8\x9b\xc4\x83minte Guban din Timi\xc8\x99oara sau Fabrica de \xc8\x9bes\xc4\x83turi din Sf\xc3\xa2ntul Gheorghe. A fost avansat \xc3\xaen func\xc8\x9bii de conducere, ca director tehnic \xc8\x99i apoi director general \xc3\xaen cadrul Prim\xc4\x83riei Municipiului  Bucure\xc8\x99ti (1962\xe2\x80\x931972) \xc8\x99i la Institutul Proiect Bucure\xc8\x99ti (1972-1983), \xc3\xaen domeniul investi\xc8\x9biilor \xc8\x99i dezvolt\xc4\x83rii. A participat direct din pozi\xc8\x9bia de inginer constructor la puternica dezvoltare imobiliar\xc4\x83 a Bucure\xc8\x99tiului \xc8\x99i la realizarea noilor ansambluri de locuin\xc8\x9be, \xc3\xaenainte \xc8\x99i dup\xc4\x83 cutremurul din 1977._NEWLINE_O lucrare deosebit\xc4\x83 a reprezentat-o izolarea antiseismic\xc4\x83 a acceleratorului de la Centrul de Fizic\xc4\x83 Nuclear\xc4\x83 de la M\xc4\x83gurele, prin  folosirea izolatorilor antiseismici tip Cerber._NEWLINE_A fost cadru didactic \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul superior: asistent la Institutul de Petrol, Gaze \xc8\x99i Geologie - Catedra de rezisten\xc8\x9ba materialelor \xc8\x99i Mecanic\xc4\x83 aplicat\xc4\x83 (1960\xe2\x80\x931969) \xc8\x99i la Institutul de Construc\xc8\x9bii din Bucure\xc8\x99ti - Catedra de rezisten\xc8\x9ba materialelor (1970\xe2\x80\x931974)._NEWLINE_El a fost ini\xc8\x9biatorul \xc8\x99i coordonatorul unui amplu proces de mutare prin transla\xc8\x9bie a unui num\xc4\x83r de 29 de cl\xc4\x83diri, dintre care 13 biserici sau m\xc4\x83n\xc4\x83stiri. Prima biseric\xc4\x83 salvat\xc4\x83 a fost Schitul Maicilor din Bucure\xc8\x99ti, o mic\xc4\x83 biseric\xc4\x83 ortodox\xc4\x83 construit\xc4\x83 \xc3\xaen anul 1725. \xc3\x8en iunie 1982 aceasta a fost translatat\xc4\x83 245 metri, \xc3\xaen spatele noilor construc\xc8\x9bii. Lista ansamblurilor salvate continu\xc4\x83 cu biserica Olari, biserica Sf\xc3\xa2ntul Ilie, biserica Mihai Vod\xc4\x83 \xc8\x99i clopotni\xc8\x9ba acesteia, M\xc4\x83n\xc4\x83stirea Antim, biserica Petru Iacob din Re\xc8\x99i\xc8\x9ba, biserica Sf\xc3\xa2ntul Ioan, biserica Sf\xc3\xa2ntul Gheorghe, biserica Sf\xc3\xa2ntul \xc8\x98tefan \xe2\x80\x9eCuibul cu barz\xc4\x83\xe2\x80\x9d, ansamblul statuar de la biserica Domni\xc8\x9ba B\xc4\x83la\xc8\x99a, biserica M\xc4\x83n\xc4\x83stirii R\xc3\xa2me\xc8\x9b, Palatul Sinodal._NEWLINE_Pentru activitatea sa laborioas\xc4\x83 a fost decorat cu Ordinul Muncii clasa a III-a. _NEWLINE_Expertiza sa l-a propulsat \xc3\xaen pozi\xc8\x9bii de management de v\xc3\xa2rf: director tehnic la Industrial Export (1995\xe2\x80\x931997), expert tehnic la Fondul Propriet\xc4\x83\xc8\x9bii de Stat, consilier al pre\xc8\x99edintelui BRD-GSG, coordonator de proiect PHARE \xe2\x80\x93 Ramet, vicepre\xc8\x99edinte al Corpului Exper\xc8\x9bilor Tehnici din Rom\xc3\xa2nia, membru fondator, secretar general al Asocia\xc8\x9biei Inginerilor Constructori din Rom\xc3\xa2nia (AICR) \xc8\x99i pre\xc8\x99edinte al Comisiei de Monumente Istorice din cadrul AICR._NEWLINE_\xc3\x8en perioada 2008-2010, Eugeniu Iord\xc4\x83chescu a contribuit, \xc3\xaempreun\xc4\x83 cu arhitectul Niculae Vl\xc4\x83descu, la organizarea a trei simpozioane cu tema \xe2\x80\x9eCatedrala M\xc3\xa2ntuirii Neamului, arhitectur\xc4\x83, structur\xc4\x83, utilitate cultual\xc4\x83 \xc8\x99i cultural\xc4\x83\xe2\x80\x9d._NEWLINE_La 31 august 2016, Muzeul de istorie din Bucure\xc8\x99ti a organizat lansarea documentarului (DVD) "Salvatorul bisericilor condamnate". Cu aceea\xc8\x99i ocazie, Eugeniu Iord\xc4\x83chescu a primit cea mai \xc3\xaenalt\xc4\x83 distinc\xc8\x9bie a Bisericii Ortodoxe Rom\xc3\xa2ne - \xe2\x80\x9dCrucea patriarhal\xc4\x83 pentru mireni\xe2\x80\x9d (2016). Anterior acestui eveniment, cu ocazia particip\xc4\x83rii Rom\xc3\xa2niei la cea de-a XV-a edi\xc8\x9bie a Bienalei de Arhitectur\xc4\x83 de la Vene\xc8\x9bia, Institutul Rom\xc3\xa2n de Cultur\xc4\x83 \xc8\x99i Cercetare Umanistic\xc4\x83 de la Vene\xc8\x9bia a g\xc4\x83zduit expozi\xc8\x9bia foto-documentar\xc4\x83 \xe2\x80\x9eDin istoria recent\xc4\x83 a tehnicii rom\xc3\xa2ne\xc8\x99ti, metoda inginerului Eugeniu Iord\xc4\x83chescu de translare a monumentelor istorice\xe2\x80\x9d, realizat\xc4\x83 cu sprijinul Academiei Rom\xc3\xa2ne \xc8\x99i al Muzeului Br\xc4\x83ilei._NEWLINE_A murit la v\xc3\xa2rsta de 89 de ani. Cei doi copii ai s\xc4\x83i i-au urmat destinul profesional.'